정조 6년
壬寅二月十三日辰時。上御誠正閣。晝講入侍時。特進官鄭尙淳。同知事徐有慶。參贊官尹塾。侍讀官洪文泳。檢討官李敬一。假注書李顯道。記注官金健修金鳳顯。宗臣花陽君榷。武臣洪宅夏。正言李澤徵。以次進伏訖。上曰。同副承旨入侍。賤臣承命出。與黃昇源偕入進伏。上讀前受音訖。文泳讀奏孟子第二卷下篇。自孟子自齊葬於魯。止不以天下儉其親訖。上讀新受音訖。文泳曰。此章觀美二字。旨意最要。親喪固所自劃。無憾於送死之禮。方可爲盡心之孝。若爲觀美而設。則便非孝也。不特此也。人君治國之政。亦有反隅之道。求言而無聽言之實。愛民而無保民之實。以至政令施措之際。若不實心做治。專事外飾。則此眞華而不實。徒歸於觀美而止矣。雖以目今世道言之。冠昏喪祭之禮。衣服宮室之制。專務觀美之飾。習俗日趨於浮靡。伏願深加體念。克軫矯革之方焉。上曰。好矣。敬一曰。此云不得不可以爲悅。無財不可以爲悅。不得云者。卽法制之所不當得也。葬親之禮。孝子之心。雖靡不用極。而至於法制之所不許者。雖有財之人。不敢犯分越禮而行之者。於此可見矣。父爲大夫。子爲士。葬以大夫。祭以士。父爲士。子爲大夫。葬以士。祭以大夫者。卽古之制。而降及後世。法綱漸弛。奢僭成風。古之士。卽上中下士有官職之稱。而今則儒生稱之以士。皆僭用大夫之禮。甚至於閭巷小民之昏喪葬祭。亦用大夫之禮。犯分淩節之弊。莫今時若。誠非細憂也。若申明經國大典禁制條。則可矯此弊。而近日法司。漫不致察。一味任他。故愚民不知法意。雖卿相所行之事。亦相倣效。將至於貴賤無別。等威日紊。良可憂歎。伏願申飭法官。使之修明大典禁制。而嚴禁焉。上曰。所陳。好矣。上曰。經筵官亦陳之。有慶曰。觀美。文也。盡於人心。質也。人於送終之際。夫孰不以去文務質爲心。而若或徒尙其文。則質遂以廢矣。且以體用言之。則文爲用而質爲體也。觀於非直爲觀美一句。亦可見聖人務質不務文之意也。凡天下萬事。莫不由於質。而質則本也。文則末也。此等處推衍看得。是所區區之望也。上曰。好矣。上曰。特進官亦陳之。尙淳曰。臣別無所奏矣。上曰。參贊官亦陳之。塾曰。玉堂上下番及經筵官皆已陳之。臣別無可陳者矣。上曰。此云不得不可以爲悅。無財不可以爲悅之悅字。何意也。文泳曰。恔字之義也。上曰。喪葬皆有制度。故葬以士祭以大夫。卽禮爲之制也。若不以天下儉其親。則雖極豐厚。亦無所傷乎。文泳曰。若惜其費而儉其親。則是爲天下儉其親也。故曰不以天下儉其親也。講訖。上曰。臺諫有可奏之事則進前。可也。澤徵進前啓曰。削職罪人成胤儉。賦性妖慝。蹤跡閃倏。趨利無恥。隨時化身。蝨附麟賊之徒。常懷效死之誠矣。及當乙未冬。賊勢鴟張。如非時領相抗義一疏。則國之爲國。有未可知。相福之請覈言根。瑩中之直斥深文者。可見其俯仰嘗試。容護庇覆之誠心。而臣意之與瑩中無異云者。卽是胤儉筵席奏對之言。其凶肚逆腸之一串貫來。於是而不可掩矣。前唱後應。同然一辭。必欲沮敗大策而後已者。論其負犯。少無異同。斷以刑政。顧何可若是斑駁乎。相福之臥斃牖下。瑩中之尙稽一律。已是失刑之大者。而胤儉之晏然在家。揆以國體。尤極乖當。便同漏網之魚。輿憤久而愈激。請削職罪人成胤儉爲先絶島定配。上曰。均是伊日三司。一竄一否。豈無所以。不允。上曰。臺臣是誰也。初見容貌矣。澤徵起奏姓名。澤徵啓曰。臣風采寂寥。年紀衰邁。淸朝耳目之任。自知萬不稱似。而臣是先朝四十年從班舊物。一近耿光之願。常自結轖于中。冒沒登筵。敢陳削職罪人成胤儉。關係護逆之罪矣。及承聖批。不賜允兪。臣誠愕然失圖。繼之以訝惑也。夫瑩中胤儉。同是入侍之兩司也。所達之言。又無異同。則瑩中島配之後。豈可使胤儉晏然在家。罰止於削職而已乎。臣之論啓。實出輿憤。而只以臣誠淺言輕之致。不能孚格。未蒙採納。尙何顔面。晏然於臺次乎。請命遞斥臣職。上曰。勿辭。亦勿退待。上曰。臺臣年今幾何。澤徵曰。六十八矣。上曰。矍鑠矣。澤徵啓曰。新除授司憲府持平柳儞。時在京畿富平地。請斯速乘馹上來事。下諭。上曰。依啓。上曰。臺臣年來有所坐。而久不入臺地耶。澤徵曰。臣待罪開城經歷時。爲御史朴宗甲所狀罷。蓋宗甲與臣有私嫌故也。因此久廢。今始登筵矣。塾曰。臺臣奏對之際。敢及私嫌。事涉唐突。正言李澤徵。推考。何如。上曰。勿推。上曰。臺臣登筵已久。似未諳筵體而然矣。上曰。臺臣之登筵。今果幾年乎。澤徵曰。十年矣。澤徵啓曰。臣俄於松都事。下詢之下。敢陳御史朴宗甲與臣有私嫌之由。而旣被承宣之請推。事同分疏。惶愧交中。何敢晏然於臺次乎。請命遞斥臣職。上曰。勿辭。亦勿退待。澤徵所懷曰。疎逖賤臣。自知衰朽譾劣。而今旣冒沒登筵。敢以區區所懷。有所仰達矣。亂臣賊子何代無之。而舊逆新逆。層生疊出。幾危我四百年宗祊。豈有若近年之甚者乎。臣跧伏窮鄕。凡於諸賊情節。雖未能目擊耳聆。若以朝紙所出三司所啓及前後聖敎觀之。則其通天亘地之罪惡。畢露而無餘蘊矣。雖以鄭妻龜柱言之。萬古凶逆。無過於麟謙兩賊。而依恃醞釀者。卽是鄭妻。則鄭妻是麟謙之根柢也。陰受指使。包藏禍心者。無過於量翼鐉諸賊。而量鐉之豢養躑躅。又是龜柱。則龜柱是量鐉之窩窟也。妖腰亂領。雖曰次第就戮。根柢窩窟。尙今偃然假息。其爲輕重之倒置。刑政之乖當。當復如何哉。至若國榮德相之罪。尤令人膽掉骨顫。殿下眷注之偏。禮遇之隆。自有君臣以來所未有者。而不思報效。反懷陰圖。受授凶疏。肆然闖呈。沮遏大計。如恐不及。其心所在。路人所知。而或使之臥斃牖下。未加孥戮之典。或使之容息邊境。尙稽設鞫之訊。揆以國家刑政。寧有如許道理。凡此四賊。俱是君父莫大之讎。宗社神人之托。惟殿下一身。而向殿下有危逼不臣之心。國無儲嗣。人心靡所維係。而百計和應。必欲力沮乃已。雖令臣手剔其腹。口啖其肉。猶不足以痛洩輿憤。煥億則藉賣乃叔。附麗榮賊。斡旋兩間。密勿排布。陰謀凶計。無不參涉。及其情節之敗露也。暗生死中求生之計。嘯聚畿湖不逞之徒。誑惑人心。敢欲伸辨。究其罪犯。亦可謂有浮其叔。洪樂純則憑藉寵靈。竊弄國柄。鷹犬爪牙。受其頤使。殺活威福。長其氣勢。專昧眷遇之恩。只充溪壑之慾。似此心腸。固已萬萬凶慘。而況以其侄應坐之人。至今偃處郊坰者。尙可曰國有三尺之嚴乎。三司諸臣。爭之有年。而一向訑訑。終靳允兪之音。臣誠抑塞憂憫。實莫曉聖意所在。臣於在鄕之日。得見過去朝紙。則殿下或以臺閣之懲討不誠。屢下飭礪之敎。而及其群起爭執。又復以已諭二字。作爲違拒之資。此果殿下待臺閣誠實之道乎。方今邦域之內。逆氣凶熖。猶未寢息。譬如天地陰沴之氣。釀出災異。近日之時候乖和。向來之雷震示警。安知不由於此等刑政之失乎。今若掃蕩逆窟。廓淸區域。則未必非導迎天和。迓續景命之一機會也。伏願聖明。亟允三司之請。夬洩一國之憤焉。上曰。所陳雖甚勤渠。靳允豈無意也。澤徵曰。衰老賤臣。安敢望一言敷奏。感回天心。而若此不已。則一日二日。誠有國不爲國之慮。未承允從之前。臣無退出閤外之意。更察賤臣愚忠。是實區區之望也。上曰。俄已悉諭矣。澤徵退復位。上曰。經筵官先退。尙淳等以次退出。上曰。臺臣是誰之族也。澤徵曰。無立朝之人矣。上曰。年今衰邁。而觀其外貌筋力。果好矣。塾曰。然矣。上曰。臺臣亦退。澤徵退出。上謂塾曰。承旨何爲與人相較乎。塾曰。臣實不敏而然矣。上曰。登科今爲幾年乎。塾曰。二十二年矣。上曰。年今幾何。塾曰。四十九矣。上曰。曾有承傳之人矣。塾曰。此是林德躋之子。而先朝有承傳矣。上曰。年今幾何。塾曰。其長子則今年十八矣。上曰。能爲文乎。塾曰。有才分而能爲之矣。命昇源書傳敎曰。此承宣沈屈可惜。早欲進階。以其出宰時下考之未及蕩滌。迄于今未果矣。釋褐已過數十年。年亦衰邁。何靳收用。右副承旨尹塾。同義禁見窠除授。書訖。上曰。同義禁誰也。昇源曰。同義禁則蔡弘履。而鄭尙淳趙㻐爲知義禁矣。上曰。右副先退。塾退出。又命書傳敎曰。春寒如此。滯囚可悶。禁府開坐。今日爲之。堂上不備。同義禁方在直所。許遞。新除授同義禁。待下批牌招開坐。上曰。今日臺臣。誠可嘉矣。居在何邑云耶。昇源曰。似在畿湖之間。而未及詳知矣。上曰。未及下批之疏。爲幾度耶。昇源曰。只有吏判之疏矣。命退。承史以次退出。